Medveď baribal

Medveď baribal alebo medveď čierny alebo baribal (lat. Ursus americanus) je druh medveďa, ktorý má svoj prirodzený domov v Severnej Amerike. Opis Baribal dosahuje v dospelosti dĺžku tela 1,3 až 1,9 metra, chvost meria približne od 7 do 15 centimetrov, v kohútiku je vysoký 1 meter a jeho hmnotosť je od 55 do 300 kilogramov. Samce sú výrazne väčšie než samice. Srsť sa mení v závislosti od lokality výskytu. Na východe Severnej Ameriky je obvyklá čierna srsť, na západe škoricová alebo žltohnedá a na pacifickom pobreží sivomodrá. Tento druh má silné predné laby s krátkymi pazúrmi, ktorými preráža staré pne hľadajúc červy a larvy. Využíva ich aj pri lezení po stromoch, na ktorých oberá perami ovocie. Uši su v porovnaní s medveďom hnedým väčšie a vztýčenejšie a nemá na rozdiel od neho chrbtový hrb. Výskyt Žijú najmä v chladných severských lesoch a tundrách ale vyskytujú sa aj v močiaroch štátu Louisiana, v subtropických lesoch v okolí Floridy a Mexika. Správanie Baribal je typické lesné zviera. Na rozdiel od niektorých iných druhov medveďov vie znamenite šplhať. Okrem toho dokáže aj výborne plávať. Väčšinu svojho času strávi hľadaním potravy. Je to plaché zviera snažiace sa vyhýbať konfrontáciam s inými medveďmi či už samotnými baribalmi alebo väčším a silnejším grizlym. Niekedy sa dobýja do chát alebo vozidiel, kde hľadá potravu, ale stretnutiu s ľudmi sa usiluje vyhnúť. Jeho aktívny život prebieha predovšetkým v noci, na jeseň je ale aktívny aj cez deň, zháňa totiž potravu pre vytvorenie dostatočných zásob tuku pre zimný spánok. Potrava Hoci patrí medzi šelmy, okolo 95 % potravy baribala tvorí rastlinná strava. Jeho výživa sa mení v závislosti od ročných období z rastlín sú to najmä korienky, výhonky, púčiky, bobuľovité ovocie a orechy. Často rozhrabáva svojimi labami staré a spráchnivené pne hľadajúc v nich hmyz a larvy. Súčasťou jeho potravy sú aj vtáčie mláďatá a vtáčie vajíčka, ktoré väčšinou hľadá vo vysokých korunách stromov. Do výšin stromov sa musí vydávať aj pre svoju veľmi obľúbenú pochúťku, ktorou je med divých včiel. Baribal ale nepohrdne ani včelami samotnými alebo ich larvami. V riekach potom loví ryby. Príležitostne loví aj cicavce, veľmi si obľúbil najmä urzony alebo jelene. Tiež loví kamzíky, ktoré naženie na okraj skaly, odkiaľ ich potom zhodí. Hibernácia Na začiatku zimy si baribal začína hľadať vhodné miesto, kde by ju prečkal. Najtypickejšími miestami pre neho bývajú brlohy v dutinách stromov, jaskyniach, pod vyvráteným stromom alebo diery, ktoré si sám vyhrabe. V tomto brlohu je niekedy schopný stráviť až šesť mesiacov. Prebúdza sa začiatkom mája. Poddruhy Ursus americanus altifrontalis Ursus americanus amblyceps Ursus americanus americanus Ursus americanus californiensis Ursus americanus carlottae Ursus americanus cinnamomum Ursus americanus emmonsii Ursus americanus eremicus Ursus americanus floridanus Ursus americanus hamiltoni Ursus americanus kermodei Ursus americanus luteolus Ursus americanus machetes Ursus americanus perniger Ursus americanus pugnax Ursus americanus vancouveri Galéria Iné projekty Commons ponúka multimediálne súbory na tému Medveď baribal Wikidruhy ponúkajú informácie na tému Medveď baribal Zdroj Ursus americanus. 2006 IUCN Red List of Threatened Species. prístup 19. 10. 2011. Different types of black bears Archivované 2010-09-27 na Wayback Machine – Zoznam poddruhov Tento článok je čiastočný alebo úplný preklad článkov Medvěd baribal na českej Wikipédii a American black bear na anglickej Wikipédii. BURNIE, David; KOVÁČ, Vladimír, a kol. Zviera: Obrazová encyklopédia živočíšnej ríše. Bratislava : Ikar, 2002. ISBN 80-551-0375-5.